VIII. REAKTIV ENERGIYA VA QUVVAT KOMPENSATSIYASI

VIII. REAKTIV ENERGIYA VA QUVVAT KOMPENSATSIYASI
UCHUN ELEKTR ENERGIYASI BO’YICHA TARIFDAN
CHEGIRMALAR VA TARIFGA USTAMALAR
131. Reaktiv energiya va quvvat o’rnini to’ldirish uchun chegirmalar (ustamalar) hududiy elektr tarmoqlari korxonasi tomonidan berilgan texnik shartlar bo’yicha yoki elektr ta’minoti shartnomasida ko’rsatilgan quvvatdan (maksimal aktiv yuklama) foydalanishga ruxsatnoma 50 kVt va undan ortiqni tashkil etadigan sanoat iste’molchilariga va ularga tenglashtirilgan iste’molchilarga, elektrlashtirilgan (elektr energiyasi bilan yuradigan) temir yo’l va shahar transportiga, qishloq xo’jaligi iste’molchilariga nisbatan amalga oshiriladi.
Reaktiv energiya va quvvat o’rnini to’ldirish uchun elektr energiyasi tarifiga ustamalar jarima sanksiyasi hisoblanmaydi va energiya ta’minoti shartnomasiga muvofiq undiriladi.
(O’zR VM 01.11.2013 y. 295-son Qarori tahriridagi band) (Oldingi tahririga qarang)
132. Reaktiv energiya va quvvat o’rnini to’ldirish uchun chegirmalar (ustamalar) reaktiv energiya va quvvatni hisobga olish priborlarining ko’rsatkichlari asosida aniqlanadi hamda tegishli ravishda iste’mol qilingan reaktiv energiyaning 1 kVar.soati uchun to’lov va (yoki) maksimal reaktiv yuklamaning 1 kVar uchun to’lov tarzida undiriladi. (O’zR VM 01.11.2013 y. 295-son Qarori tahriridagi band) (Oldingi tahririga qarang)
133. Ustamalar iste’molchi ta’minlanadigan elektr tarmog’ining katta yuklamali soatlarida iste’molchi tomonidan shartnomaviy miqdordan ortiqcha reaktiv energiya va quvvat iste’mol qilinganda va yagona elektr energetika tizimining kichik yuklamali soatlarida reaktiv energiya hosil qilinganda hududiy elektr tarmoqlari korxonasi tomonidan qo’llanadi.
Reaktiv energiya va quvvat o’rni yetarlicha to’ldirilmasligi hisobiga quvvat koeffitsiyentining normativ qiymati iste’molchilar (maishiy iste’molchilardan tashqari) tomonidan qo’llab-quvvatlanmasligi aniqlanganda hududiy elektr tarmoqlari korxonasi tomonidan, qonun hujjatlarida belgilangan tartibda, elektr energiyasi va aktiv quvvat isrofgarchiligi qiymatining texnik-iqtisodiy hisob-kitoblari amalga oshiriladi, shuningdek quvvat koeffitsiyenti ko’rsatkichlari belgilangan normativlarga nisbatan pasaytirilganligi uchun iste’molchilardan qo’shimcha mablag’lar undiriladi. (O’zR VM 01.11.2013 y. 295-son Qaroriga muvofiq kiritilgan xatboshi)
134. Iste’molchi tomonidan elektr tarmog’ining katta yuklamali soatlarida yagona elektr energetika tizimi tarmog’ida reaktiv energiya hosil qilinganda va elektr tarmog’ining kichik yuklamali soatlarida energiya tizimi tarmog’idan reaktiv energiya iste’mol qilinganda, agar iste’molchi bunday ish rejimida ishlashi zarurati shartnomada ko’rsatilgan bo’lsa, energiya tizimi tomonidan tarifdan chegirmalar taqdim etiladi.
135. Elektr tarmog’ining katta va kichik yuklamali soatlari - bu sutkaning iste’molchi tomonidan reaktiv quvvatning iste’mol qilinishi (hosil qilinishi) tufayli yagona elektr energetika tizimining elektr tarmoqlarida elektr energiyasining qo’shimcha ravishda yo’qotilishiga olib keladigan davrlaridir.
Hududiy elektr tarmoqlari korxonasi elektr tarmog’ining katta va kichik yuklamali soatlarini, iste’molchining va u foydalanadigan tarmoqning reaktiv yuklamasi jadvallarini tahlil qilgan holda, har qaysi iste’molchi uchun yakka tartibda belgilashi mumkin.
Har sutkadagi katta va kichik yuklamali soatlar yig’indisi 24 soatga teng, shu jumladan:
katta yuklamali soatlar - 07 soat 00 daqiqadan 23 soat 00 daqiqagacha;
kichik yuklamali soatlar - 23 soat 00 daqiqadan 07 soat 00 daqiqagacha.
136. Reaktiv energiya va quvvatning iste’mol qilinishi hamda hosil qilinishi hisobga olishning avtomatik tizimlari hamda to’xtatgichli yoki xotirali hisobga olish priborlari yordamida qayd etiladi.
Elektr tarmog’ining katta va kichik yuklamali davrlarida kontakt soatlar orqali ishga tushiriladigan to’xtatgichsiz hisobga olish priborlari qo’llanishiga yo’l qo’yiladi. Elektrlashtirilgan temir yo’l va shahar transportini harakatlantirish uchun kuch beradigan yordamchi stansiyalar to’xtatgichsiz bitta hisobga olish pribori bilan jihozlanadi va hisob-kitoblar reaktiv energiya iste’mol yoki hosil qilinishi yig’indisi uchun tarifga belgilangan ustamalarga muvofiq amalga oshiriladi.
137. Iste’molchining amaldagi reaktiv quvvatini nazorat qilish elektr tarmog’ining katta yuklamali soatlarida 30 daqiqali eng katta reaktiv yuklamani qayd etadigan hisobga olish priborlari bo’yicha amalga oshirilishi kerak. Reaktiv quvvatning eng katta miqdorini yagona elektr energetika tizimining eng katta yuklamali soatlarida qayd etishga ruxsat beriladi.
Elektr energiyasi uzatishning ta’minlovchi liniyalari bir nechta bo’lsa, hisoblanadigan reaktiv quvvat sifatida, maxsus qurilma - jamlagich bilan aniqlanadigan 30 daqiqalik jami reaktiv yuklamaning eng katta miqdori qabul qilinadi.
Jamlagich bo’lmaganda, jami yuklamaning eng katta miqdori har bir ta’minlovchi liniya bo’yicha hisobga olish priborlarining ko’rsatuvchi elementlari vositasida qayd etilgan eng katta miqdorlarning yig’indisi sifatida aniqlanadi.
Energiya tizimi tomonidan iste’molchini elektr tarmog’ining katta yuklamali soatlarida reaktiv energiyani hosil qilish va (yoki) uning kichik yuklamali soatlarida reaktiv energiyani majburiy iste’mol qilish zarurati aniqlansa, energiyani hisobga olish usuli hududiy elektr tarmoqlari korxonasi va iste’molchi o’rtasida kelishiladi hamda elektr ta’minoti shartnomasida aks ettiriladi.
138. Hududiy elektr tarmoqlari korxonasi tomonidan berilgan texnik shartlar bo’yicha yoki elektr ta’minoti shartnomasida ko’rsatilgan foydalanishga ruxsat berilgan quvvat 50 kVt va undan ortiqni tashkil etadigan sanoat iste’molchilari va ularga tenglashtirilgan iste’molchilar, elektrlashtirilgan (elektr energiyasi bilan yuradigan) temir yo’l va shahar transporti, qishloq xo’jaligi iste’molchilari bilan tuzilgan elektr ta’minoti shartnomasida quyidagilar ko’rsatiladi: (O’zR VM 01.11.2013 y. 295-son Qarori tahriridagi xatboshi) (Oldingi tahririga qarang)
elektr tarmog’ining katta yuklamali soatlarida yagona elektr energetika tizimi tarmog’idan bir oyda iste’mol qilinadigan reaktiv energiyaning iqtisodiy qiymati;
elektr tarmog’ining katta yuklamali soatlarida yagona elektr energetika tizimi tarmog’idan iste’mol qilinadigan 30 daqiqalik reaktiv quvvatning iqtisodiy qiymati;
reaktiv quvvat iste’molining elektr tarmog’ining katta yuklamali soatlarida va (yoki) reaktiv energiyani shu soatlarda bir oy ichidagi iste’molining texnikaviy chegaralari. Bu chegaralardan oshib ketganda hududiy elektr tarmoqlari korxonasi elektr energiyasining hisoblash nuqtasida kuchlanishni elektr tarmog’ining eng katta yuklamali soatlari uchun elektr ta’minoti shartnomasida belgilangan darajasidan pasayib ketishi uchun javob bermaydi;
elektr tarmog’ining katta yuklamali soatlarida yagona elektr energetika tizimining elektr tarmog’iga bir oyda hosil qilingan va (yoki) uning kichik yuklamali soatlarida majburiy iste’mol qilingan reaktiv quvvat va (yoki) energiyaning chegaraviy qiymatlari.
Elektr tarmog’ining katta yuklamali soatlarida reaktiv energiya va quvvatning iqtisodiy qiymati, aynan shu soatlarda reaktiv quvvat va (yoki) reaktiv energiya iste’molining bir oydagi texnikaviy chegaralari, ular hududiy elektr tarmoqlari korxonasi tomonidan yuqorida ko’rsatib o’tilgan iste’molchilar tomonidan majburiy tartibda tuziladigan elektr tarmoqlarining ishlash rejimlari hisob-kitoblari asosida belgilanadi. (O’zR VM 01.11.2013 y. 295-son Qarori tahriridagi xatboshi)
O’zR VM 01.11.2013 y. 295-son Qaroriga muvofiq yettinchi xatboshi chiqarib tashlangan
Yuqorida qayd etilgan hisob-kitob mavjud bo’lmaganda to’lov faqat amalda iste’mol qilingan reaktiv energiya uchun aktiv energiya bo’yicha amaldagi tarifning 5 foiziga teng narx bo’yicha, qo’shilgan qiymat solig’isiz, undiriladi.
139. Elektrlashtirilgan temir yo’l transportining harakatlantiruvchi podstansiyalari va metropoliten podstansiyalari tomonidan elektr energiyasidan foydalanilishi yuzasidan elektr ta’minoti shartnomasida bir oyda reaktiv energiya iste’mol qilishning iqtisodiy qiymati va texnik chegarasi ko’rsatiladi.
Temir yo’l transportining o’zgarmas va o’zgaruvchan tokli harakatlantiruvchi podstansiyalari tomonidan reaktiv energiya iste’mol va hosil qilinishining iqtisodiy qiymati va texnik chegarasi kontakt tarmog’i bilan ulangan harakatlantiruvchi podstansiyalar bo’yicha yig’indi tarzida ko’rsatiladi, ularning energiya iste’moli uchun hisob-kitoblari bitta hududiy elektr tarmoqlari korxonasi tomonidan amalga oshiriladi.
140. Bir oydagi reaktiv energiya iste’mol va hosil qilishning hamda elektr tarmog’ining katta yuklamali soatlarida reaktiv quvvatning iqtisodiy qiymati va texnik chegaralari elektr ta’minoti shartnomasida qayd etiladi.
|